|  |
| --- |
| Φιλοσοφικός Λόγος |
| 6η ενότητα (14η-15η ώρα) |
|  |
| Σελίδες 87-88  |
|  |

Φιλοσοφικός Λόγος

**6η ενότητα (14η-15η ώρα)**

**ΕΡΜΗΝΕΥΤΙΚΑ**

**-ἐξ ἐπιμελείας καί μαθήσεως κτητῆς οὔσης (τῆς ἀρετῆς)**: Όπως αναπτύχθηκε και στην προηγούμενη διδ. ενότητα, η *ἐπιμέλεια* και η *μάθησις* μαζί με τη *διδαχή* - αλλά και τη *μίμηση*, που δεν αναφέρεται - αποτελούν τα αναγνωρισμένα και από την περίοδο της κλασικής αρχαιότητας τυπικά και άτυπα μέσα αγωγής. Στο σημείο αυτό αξίζει να δοθεί λίγο περισσότερη σημασία στην *ἐπιμέλεια*. Αν προσωποποιήσουμε την επιμέλεια στους φυσικούς γονείς και στραφούμε προς τη σημερινή κατάσταση - ο Αριστοφάνης μάλλον θα διαφωνούσε προσθέτοντας και τη δική του εποχή - θα κατανοήσουμε τον κρίσιμο ρόλο της για την ομαλή και υπεύθυνη κοινωνικοποίηση του νέου. Πίσω από κάθε νεανική παρεκτροπή επιβάλλεται να αναζητήσουμε την άψυχη και γραφειοκρατική διδαχή των εκπαιδευτικών και κυρίως την πλημμελή φροντίδα ή την παντελή αδιαφορία των γονιών. Είτε με την υπερπροστασία είτε με τη φιλονεάζουσα αδιαφορία οι γονείς αποτυγχάνουν να δώσουν τα αναγκαία ηθικά ερείσματα στον νέο άνθρωπο και το πέρασμά του από το σχολείο απλώς μεγεθύνει την αντικοινωνική του τάση και τον οδηγεί σε πλήρη ρήξη με το κοινωνικό σύνολο. Σε ένα τέτοιο έδαφος πόσες πιθανότητες έχει ο σπόρος της διδαχής να φυτρώσει και να δώσει καρπούς;

# ερωτήσεις

• • •

1) Ποιο χαρακτήρα και ποια σκοπιμότητα αποδίδει στην ποινή ο Πρωταγόρας στην παρούσα ενότητα;

2) Να εξηγήσετε αν, κατά τη γνώμη σας, η επιβολή των ποινών είναι έγκυρο και πειστικό επιχείρημα για το διδακτόν της αρετής.

3) Η παιδεία αναδεικνύεται σε κινητήρια δύναμη που θα μετατρέψει τον άνθρωπο από δυνάμει σε ἐνεργείᾳ πολιτικό ον. Να αναλύσετε την άποψη αυτή με βάση τη συλλογιστική του Πρωταγόρα.

Είναι ανάγκη να επισημανθεί ότι το παιδευτικό πρότυπο που προβάλλει ο Πρωταγόρας δεν είναι ατομοκρατικό αλλά κοινωνιοκεντρικό. Αυτό είναι αληθές, αφού η καλλιέργεια στον καθένα τής *αἰδοῦς* και της *δίκης*, που είναι *πόλεων κόσμοι τε και δεσμοί φιλίας συναγωγοί*, είναι ουσιαστικά *ἀγωγὴ εἰς ὁλότητα*, μόρφωση για λογαριασμό και μέσω του κοινωνικού συνόλου.

**-ἐννοῆσαι τό κολάζειν τούς ἀδικοῦντας τί ποτε δύναται**: Ο λόγος γίνεται για τα αποτελέσματα της ποινής και κυρίως για το νόημα που η ποινή (το *κολάζειν*) αποκτά για το υπόλοιπο κοινωνικό σύνολο. Διαπιστώνουμε στη σκέψη αυτήν του Πρωταγόρα μια πολύ "μοντέρνα" θεώρηση της ποινής, που η Ευρώπη και γενικότερα ο ανθρώπινος πολιτισμός θα διαμορφώσει την εποχή περίπου του Διαφωτισμού. Το δοκίμιο του C. Beccaria "Περί αδικημάτων και ποινών"[[1]](#footnote-1) υπάρχει εν σπέρματι στη διδασκαλία του Πρωταγόρα και γενικότερα των σοφιστών. Η ποινή, λοιπόν, ως σωφρονιστικό και παιδαγωγικό μέσο είναι σκέψη που σχηματίστηκε για πρώτη φορά σε μυαλά σοφιστών ταυτόχρονα με τις σοφιστείες και τα πολύπλοκα ρητορικά τεχνάσματά τους. Το *δύναται* εδώ πρέπει να κατανοηθεί ως "σημαίνει", "έχει σημασία"

**-αὐτό σε διδάξει ὅτι οἵ γε ἄνθρωποι ἡγοῦνται παρασκευαστόν εἶναι ἀρετήν**: Ένα επιχείρημα που αποδεικνύει ότι οι άνθρωποι πιστεύουν πως η αρετή είναι μια ιδιότητα που καλλιεργείται.[[2]](#footnote-2) Το *γε* χρησιμοποιείται, για να αντιδιαστείλει τους ανθρώπους από τα θηρία στη συνέχεια.[[3]](#footnote-3)

**1η (εννοούμενη) Προκείμενη**: Κάθε ενέργεια που επιλέγει να κάνει ένας άνθρωπος κρύβει κάποια σκοπιμότητα.

**2η Προκείμενη**: Οι άνθρωποι χρησιμοποιούν την ποινή στη διαπαιδαγώγηση των νέων ανθρώπων.

**Συμπέρασμα**: Επομένως, θεωρούν ότι η ποινή έχει αποτελέσματα.

Πρόκειται για έναν *παραγωγικό συλλογισμό*, αφού από την εννοούμενη προκείμενη, που αναφέρεται σε μια αλήθεια γενική, μεταβαίνουμε στην ειδική περίπτωση της ποινής, στην οποία αναγνωρίζουμε παιδαγωγική σκοπιμότητα.

**-οὐδείς γάρ κολάζει τούς ἀδικοῦντας πρός τούτῳ τόν νοῦν ἔχων καί τούτου ἕνεκα, ὅτι ἠδίκησεν**: Το υψηλό νόημα, που πολύ νωρίς κατανοήθηκε από την Πρώτη Σοφιστική, διατυπώνεται σε αυτήν τη φράση κατά το ήμισυ: Η ποινή δεν αφορά την παράνομη ή την ανήθικη πράξη. Στη συνέχεια θα συμπληρώσει τη σκέψη του λέγοντας ότι η ποινή επιβάλλεται *τοῦ μέλλοντος χάριν*. Πράγματι, μια ευνομούμενη και ώριμη πολιτεία με ισχυρούς συνεκτικούς δεσμούς καταφεύγει στη θέσπιση ποινικού συστήματος, για να διατηρήσει και να ενδυναμώσει τη συνοχή των μελών της και μάλιστα με τρόπο αποτρεπτικό και όχι πατάσσοντας σκληρά και εκδικητικά κάποια αντικανονική πράξη. Έτσι επιβεβαιώνεται ο παιδαγωγικό χαρακτήρας της ποινής.

**-ὅστις μή ὥσπερ θηρίον ἀλογίστως τιμωρεῖται**: Πολύ εύστοχα θέτει ως αντίθετη εκδοχή τη "συμπεριφορά" των άγριων ζώων, για να τονίσει και να διαφοροποιήσει ακριβώς τη φιλάνθρωπη χρήση της ποινής εκ μέρους του ανθρώπινου είδους. Το *θηρίον* απαντά σε μια καταδικαστέα συμπεριφορά εκδικούμενο και μάλιστα *ἀλογίστως*, δηλ. χωρίς λογική, χωρίς σύνεση. Ο ανθρώπινος, όμως, πολιτισμός αναγνωρίζει ως υπέρτατη αξία τον άνθρωπο με την άξια σεβασμού προσωπικότητά του και γι' αυτό δεν τον υποβαθμίζει εξισώνοντάς τον με τα άγρια ζώα. Η διαφοροποίηση ακριβώς αυτή μάς υπενθυμίζει τις ουκ ολίγες ανθρώπινες θηριωδίες με πιο πρόσφατη εκείνη των ναζιστικών κρεματορίων, στα οποία δοκιμάστηκε σκληρά και πληγώθηκε θανάσιμα η ανθρώπινη αξιοπρέπεια.

**-ὁ δέ μετά λόγου ἐπιχειρῶν κολάζειν**: Αφού απέρριψε την αλόγιστη (*ἀλογίστως*) τιμωρία, δίνει τη δική του εκδοχή περί ποινής ξεκινώντας από την προϋπόθεση *μετά* *λόγου*, υπό την οποία θα γίνει ευεργετική η λειτουργία του σκληρού θεσμού της τιμωρίας.

**-οὐ γάρ ἄν τό γε πραχθέν ἀγένητον θείη**: Έχει κατά νου τους ιάμβους του Ἀγάθωνα που παραθέτει ο Αριστοτέλης (*Ἠθ. Νικομ.* 1139b, 12):

*Μόνου γάρ αὐτοῦ καί θεός στερίσκεται,*

 *ἀγένητα ποιεῖν ἅσσ' ἄν ᾖ πεπραγμένα.[[4]](#footnote-4)*

**-ἵνα μή αὖθις ἀδικήσῃ μήτε αὐτός οὗτος μήτε ἄλλος ὁ τοῦτον ἰδών κολασθέντα**: Εισάγει την άλλη παράμετρο της παιδαγωγικής λειτουργίας της ποινής. Εκτός από τον *ἀδικήσαντα*, η επιβολή της τιμωρίας αποσκοπεί κατά κύριο λόγο στην αποτρεπτική επίδραση που μπορεί να ασκήσει στο υπόλοιπο κοινωνικό σύνολο. Είναι αληθές ότι η ενημέρωση για τις ποινές που επιβάλλονται και για τον αυστηρό αλλά συνάμα δίκαιο χαρακτήρα του αρμόδιου κοινωνικού φορέα (δικαστήρια, διοίκηση σχολείων, υπηρεσιακά συμβούλια) θα επιδράσει κατευναστικά στις άνομες και ανήθικες τάσεις που έχει οποιοσδήποτε και θα οδηγήσει την ατομική αλλά και την κοινωνική συμπεριφορά προς διαύλους περισσότερο φιλόνομους και αποδεκτούς.

**-ταύτην οὖν τήν δόξαν πάντες ἔχουσιν ὅσοιπερ τιμωροῦνται καί ἰδίᾳ καί δημοσίᾳ**: Εύλογα θα μπορούσαν να διατυπωθούν ισχυρές αντιρρήσεις για την ευστάθεια της άποψης αυτής. Θα έπρεπε, όντως, όλοι όσοι επιβάλλουν ποινές να λειτουργούν σκεπτόμενοι το *ἀποτροπῆς ἕνεκα*. Η πραγματικότητα, όμως, τόσο την εποχή του Πρωταγόρα όσο και στη διαδρομή του χρόνου μέχρι τις μέρες μας αποδεικνύει ότι άπειρες φορές εκδικητικότητα, μίσος και κυνισμός πρυτάνευσαν στη σκέψη των κρατούντων και προϊσταμένων όποιας δημόσιας ή ιδιωτικής επιχείρησης. Το ίδιο επιβεβαιώνεται και στην οικογενειακή και την ευρύτερη κοινωνική ζωή.

Στο σημείο αυτό ο Πρωταγόρας προβαίνει σε ένα λογικό ατόπημα, αφού θεωρεί ως υλικό απόδειξης του συλλογισμού του κάτι που δεν είναι δεδομένο παρά ζητούμενο· χρησιμοποιεί συγκεκριμένα ως αποδεικτικά στοιχεία σκέψεις που και οι ίδιες απαιτείται να αποδειχθούν[[5]](#footnote-5). Είναι το *σόφισμα λήψεως του ζητουμένου*, το οποίο υπάγεται στα σοφίσματα "έξω της λέξεως"[[6]](#footnote-6). Περιπτώσεις σοφίσματος λήψεως του ζητουμένου είναι το *πρωθύστερο* (Ο άνθρωπος είναι ελεύθερος, γιατί είναι υπεύθυνος για τις πράξεις του.) και ο *κύκλος ή η διαλληλία* (Μορφώνομαι, γιατί σπουδάζω. Και σπουδάζω, γιατί μορφώνομαι.)[[7]](#footnote-7). Εδώ, λοιπόν, χρησιμοποιεί την περίπτωση του πρωθύστερου σοφίσματος.

**-τιμωροῦνται δέ καί κολάζονται οἵ τε ἄλλοι ἄνθρωποι οὕς ἄν οἵωνται ἀδικεῖν καί οὐχ ἥκιστα Ἀθηναῖοι οἱ σοί πολῖται**: Από το *οὐχ ἥκιστα* είναι δυνατό να εικάσουμε μια διαφοροποίηση της έντασης της ποινής από πόλη σε πόλη και από εποχή σε εποχή. Η διαφορά μεταξύ προηγμένης και καθυστερημένης χώρας εμφανίζεται κυρίως:

α) στη μεγάλη και γι' αυτό ομαλή κλιμάκωση των επί μέρους ποινών και

β) στην αποφυγή των κάθε είδους ποινών που προσβάλλουν καίρια την ανθρώπινη προσωπικότητα και ελευθερία. Τέτοιες είναι η θανατική ποινή, ο ακρωτηριασμός του αδικήσαντος ή και ο δημόσιος λιθοβολισμός.

**-Ὡς μέν οὖν ... μοι φαίνεται**: Το συμπέρασμα της όλης ανάπτυξης περί του *διδακτοῦ* της αρετής. Επισημαίνεται στο σημείο αυτό πως και στην ολοκλήρωση της επιχειρηματολογίας του για κάποιο θέμα ο Πρωταγόρας επιδιώκει να υποστηρίξει τη θέση του χρησιμοποιώντας τεχνικές της ρητορικής διδασκαλίας. Συγκεκριμένα αναφέρει ότι οι *σοί πολῖται* αναγνωρίζουν το χαρακτήρα και την αξία της τιμωρίας, στοχεύοντας έτσι στη ρητορική ηθοποιία και παθοποιία, για να πείσει, αν όχι τον Σωκράτη, τουλάχιστον τους ακροατές του διαλόγου.[[8]](#footnote-8)

 .

Αντώνης Μιχαηλίδης

**Φιλόλογος**

1. Βλ. Beccaria (1989). [↑](#footnote-ref-1)
2. Βλ. και Μωραϊτησ (1908): σ. 488. [↑](#footnote-ref-2)
3. *ὅστις μή ὥσπερ θηρίον.* [↑](#footnote-ref-3)
4. Βλ. Μωραϊτησ (1908): σ. 489. "Σε αυτό μόνο υστερεί ο θεός // δεν μπορεί να κάνει τα γενόμενα μη γενόμενα". [↑](#footnote-ref-4)
5. Πρόκειται για τη σκέψη ότι η ποινή επιβάλλεται για να συνετιστούν και να διδαχτούν οι υπόλοιποι και για το μέλλον. Το ίδιο λογικά πρωθύστερη είναι και η χρήση της άποψης ότι η επιμέλεια διδάσκει την αρετή. [↑](#footnote-ref-5)
6. Υπάρχουν, κατά τον Αριστοτέλη, και τα σοφίσματα "παρά την λέξιν". [↑](#footnote-ref-6)
7. Βλ. Σουλιασ (1981): σ. 80. [↑](#footnote-ref-7)
8. Η επίκληση ρητορικών τεχνικών πειθούς είναι απαραίτητη, αφού, όπως είδαμε, λογικά η απόδειξη του Πρωταγόρα έχει κενά. [↑](#footnote-ref-8)